b'\n_START_ARTICLE_\nGrohar (klub)\n_START_PARAGRAPH_\nGrohar je ime nekdanjega kluba umetnikov v Mariboru._NEWLINE_Klub, ki je nosil ime slikarja Ivana Groharja, je bil ustanovljen leta 1920 ob otvoritvi 1. umetnostne razstave in je deloval do leta 1926. Med ustanovitelji sta bila Viktor Coti\xc4\x8d, ki je bil tudi njegov prvi predsednik in Rudolf Maister. Med \xc4\x8dlani je bilo sprva najve\xc4\x8d likovnikov amaterjev, kasneje pa so se jim pridru\xc5\xbeili tudi slikarji Anton Gvajc, Nikolaj Pirnat, Franjo Stiplov\xc5\xa1ek, Ante Trstenjak, Jo\xc5\xbee \xc5\xbdagar in sestre \xc5\xa0antel. \xc4\x8clani kluba so leta 1922 nastopili na 5. jugoslovanski umetni\xc5\xa1ki razstavi v Beogradu in 1924 na razstavi slovenskih umetnikov v Hodon\xc3\xadnu (\xc4\x8ce\xc5\xa1ka). Doma je organiziral je ve\xc4\x8d slikarskih razstav in na razstave vabil tudi goste od drugod. Klub je \xc5\xbee leta 1922 za\xc4\x8del akcijo za postavitev umetni\xc5\xa1kega paviljona. Pri zbiranju denarja je bila na dra\xc5\xbebi prodana Groharjeva slika Kapelica. Pomembna pa je bila tudi narodnobuditeljska vloga kluba na obmejnem ozemlju. Po prenehanju delovanja je njegovo delo nadaljeval klub Brazda.'